ПРЕСС-РЕЛИЗ
Ягона миллий меҳнат тизимида муҳим янгиликлар: Электрон шартномалар, ГПҲ ва ижтимоий имтиёзлар
Ягона миллий меҳнат тизимида (my.mehnat.uz) меҳнат муносабатларини рақамлаштириш, ходимлар ва иш берувчиларга қулайликлар яратиш борасида муҳим ислоҳотлар амалга оширилмоқда.
ЯММТ фақатгина электрон меҳнат дафтарчаси вазифасини бажариб қолмай, меҳнат ҳуқуқларини ҳимоя қилиш, ижтимоий суғурта ва давлат томонидан кўрсатиладиган субсидияларни тақсимлашнинг марказлашган платформасига айланди. 
1. Барча турдаги меҳнат шартномалари тўлиқ электрон шаклга ўтказилди
Вазирлар Маҳкамасининг қарорларига мувофиқ, мамлакатимиздаги барча ташкилот, корхона ва муассасалар учун меҳнат шартномаларини ягона тизим орқали электрон расмийлаштириш имконияти яратилди. Бу қоғозбозликни камайтириб, шартнома шартларининг шаффофлигини таъминлайди.
Ҳозирда тизимда Янги Меҳнат кодекси талабларига тўлиқ мослаштирилган 5 та ихтисослаштирилган шартнома шакли мавжуд:
· Стандарт намунавий шакл — мулкчилик шаклидан қатъи назар, барча корхона, муассаса ва ташкилотлар учун;
· Масофадан туриб ишловчилар шакли — масофавий ва гибрид форматда ишловчи ходимлар учун;
· Мавсумий ишлар шакли — табиий ва иқлим шароитлари сабабли муайян даврга мўлжалланган вақтинчалик бандлик учун;
· Микрофирма ва кичик корхоналар шакли — тадбиркорларга ички меҳнат қоидалари ва ҳужжатларини қабул қилишни соддалаштириш ёки улардан воз кечиш имконини берувчи енгиллаштирилган шакл;
· Уй ишчилари билан тузиладиган шартнома шакли — жисмоний шахсларга шахсий эҳтиёжлари учун (энага, боғбон, қоровул ва ҳайдовчиларни) расмий ишга ёллаш ва уларнинг иш стажини ҳисоблаб бориш имкони.
Шартномани электрон тасдиқлашнинг 2 хил қулай усули:
1. Жойида (Face ID орқали): Ходим иш берувчининг ёнида бўлса, компьютер ёки телефон камераси орқали биометрик тасдиқлашдан ўтади ва шартнома автоматик тасдиқланади.
2. Масофадан (Шахсий кабинет орқали): Лойиҳа ходимнинг my.mehnat.uz, my.gov.uz порталларидаги шахсий кабинетига ёки Mymehnat, Paynet мобил иловаларига юборилади. Ходим лойиҳани ўрганиб чиқиб, мустақил тасдиқлайди ёки рад этади.
Якунида иш берувчи шартномани ЭРИ (электрон рақамли имзо) орқали имзолайди.
2. ФҲТ (ГПҲ) шартномалари ва давлат ижтимоий суғуртаси интеграцияси
Меҳнат соҳасидаги муҳим ўзгаришлардан бири — фуқаролик-ҳуқуқий тусдаги (ГПҲ) шартномаларни ҳам ЯММТ тизимида рўйхатдан ўтказиш йўлга қўтилгани бўлди.
· Ҳуқуқий ҳимоя ва ижтимоий суғурта: Эндиликда нафақат стандарт меҳнат шартномаси бўйича ишлаётганлар, балки ФҲТ (ГПҲ) шартномалари асосида хизмат кўрсатаётган фуқаролар ҳам давлат ижтимоий суғуртаси билан тўлиқ қамраб олинади.
· Декрет ва касаллик варақаси нафақалари: Энг муҳим янгиликлардан бири — эндиликда ГПҲ асосида ишловчи фуқаролар ҳам меҳнатга лаёқатсизлик (касаллик) варақалари ҳамда ҳомиладорлик ва туғиш (декрет) нафақаларини олиш ҳуқуқига эга бўладилар.
3. Проактив ва шаффоф нафақа тизими (Касаллик ва ҳомиладорлик варақалари)
Нафақаларни ҳисоблаш ва тўлаш жараёни ортиқча бюрократия ва қоғозбозликдан бутунлай холи қилинди.
· Ортиқча ҳужжат йўқ: Ходимдан ҳеч қандай қўшимча маълумотнома талаб этилмайди. Барча маълумотлар иш берувчи томонидан ЯММТ ва Солиқ органлари электрон базаларига тўғри киритилишининг ўзи кифоя.
· Онлайн назорат: Фуқаролар my.mehnat.uz портали ёки мобил иловалар орқали:
· Касаллик ёки ҳомиладорлик нафақаси тайинланганлиги ёки рад этилганини;
· Нафақанинг аниқ суммаси ва ҳисобланиш формуласини реалистик вақт режимида кузатиб боришлари мумкин.
4. Стажга эга тиббиёт ва педагогика ходимлари учун имтиёзлар ва субсидиялар
Давлат томонидан тақдим этиладиган ва уй-жой шароитларини яхшилашга қаратилган ижтимоий субсидияларни ажратишда, талабгорларнинг меҳнат стажи ва лавозим тоифасига оид маълумотлари айнан ЯММТ базасига асосланади. Бу эса ортиқча маълумотномалар йиғишнинг олдини олади ҳамда инсон омили ва коррупция хавфини кескин камайтиради.
· Шифокор ва фармацевтлар учун: Давлат тиббиёт муассасаларида камида 15 йил иш стажига эга бўлган тиббиёт ходимларининг уй-жой сотиб олишлари учун ипотека кредитларининг дастлабки бадалининг бир қисми давлат томонидан қоплаб берилади.
· [bookmark: _GoBack]Педагоглар учун: Олий малака тоифасига ва камида 15 йиллик педагогик стажга эга бўлган ўқитувчилар уй-жой олишда қўшимча давлат субсидияларини олиш ҳуқуқига эга.
· Текшириш тартиби: Ариза топшириш жараёнида шифокор ва ўқитувчиларнинг меҳнат фаолияти, стажи ва лавозими ҳақидаги маълумотлар автоматик тарзда ЯММТ базасидан олинади.
Семинар якуни
ЯММТ тизимини ривожлантириш ва рақамлаштириш жараёнлари бу билан тўхтаб қолмайди — келгусида фойдаланувчилар учун янада кўпроқ қулайликлар, янги функциялар ва қўшимча ўзгаришлар жорий этилиши кўзда тутилган. Тизим меҳнат муносабатларида шаффофлик ва қулайликни таъминлаш йўлида такомиллашиб боради. 



